Leckavos herbas

Leckavos herbas – pagrindinis Leckavos miestelio (Mažeikių rajonas) heraldinis simbolis.

 Aprašas 

Mėlyname lauke iš raudonų liepsnų kylantis auksinis paukštis feniksas pakeltais sparnais, liežuvis raudonas. 

 Simbolika 

Leckavos miestelio pavadinimas kilęs nuo XVII a. gyvenusio dvarininko, Žemaičių seniūno Jano Alfonso Lackio pavardės. Šis dvarininkas, pamaldus katalikas 1630 m. pastatė pirmąją medinę bažnyčią. Per karus ir suirutes Leckavos bažnyčia net kelis kartus buvo sudeginta, bet vis būdavo atstatoma, tarsi atgimdavo. O ir pats miestelis vis kentėdavo nuo karų, gaisrų, sugriovimų. 1863 m. sukilimo metu leckaviškiai kovėsi su caro kariuomene. Po pirmojo pasaulinio karo čia buvo užklydę bolševikų būriai, iš Latvijos atsibastė plėšikaujantys bermontininkai, padarę gyventojams daug nuostolių. Miestelis smarkiai nukentėjo Antrojo pasaulinio karo ir pokario rezistencinių kovų metais.

Heraldikos komisijoje svarstant herbo sukūrimo idėjas, nuspręsta pavaizduoti mitologinį paukštį – feniksą. Pasak senovės graikų ir romėnų legendų, feniksas, turėjęs labai gražias auksines ir raudonas plunksnas, senatvėje iš kvapių žolelių susinešdavo didelį lizdą ir susidegindavo. O iš tų pelenų atgimdavo jaunas feniksas. Pasirinktas mėlyname lauke iš raudonų liepsnų kylantis auksinis paukštis feniksas su pakeltais sparnais, susijęs su Leckavos istorija, kuomet sudegė Leckavos bažnyčia. Būtent už tokį pavaizdavimą pasisakė Leckavos bendruomenė.Feniksas – Leckavos miestelio simbolis. Santarve.lt (tikrinta 2021-12-23).

Mėlyna spalva simbolių kalboje reiškia ištikimybę, dievišką išmintį, pastovumą ir sąžiningumą.

 Istorija 

Herbą 2008 m. gruodžio 30 d. dekretu Nr. 1K-1657 patvirtino prezidentas Valdas Adamkus. Herbo etaloną sukūrė dailininkas Arvydas Každailis.

 Šaltiniai 

Kategorija:2008 m. patvirtinti Lietuvos gyvenviečių herbai
Kategorija:Mažeikių rajono savivaldybės gyvenviečių herbai
Kategorija:Leckava
Kategorija:Lietuvos miestelių herbai